নাগেরবাজারের মহিলাকে আগুনে পুড়িয়ে হত্যার চেষ্টা, অভিযোগ কাউন্সিলরের বিরুদ্ধে

কলকাতা: দমদম (Dumdum) নাগেরবাজারে (Nagerbazar) আগুনে পুড়িয়ে হত্যার চেষ্টার গুরুতর অভিযোগে তীব্র চাঞ্চল্য। স্থানীয় কাউন্সিলর মৃন্ময় দাসের বিরুদ্ধে অভিযোগ করেছেন বেদিয়াপাড়া তারকনাথ কলোনির বাসিন্দা রুবি কর্মকার। তাঁর দাবি, স্বামী রনজিৎ কর্মকার ভোর ৪টেয় কাজে বেরোনোর সময় তিন দুষ্কৃতী , সুশান্ত, সুমন ও সাগর, তাঁর পিছন থেকে পেট্রল ঢেলে আগুন ধরিয়ে দেয়।

পুলিশ সূত্রে খবর, হামলাকারীরা নাকি জানিয়েছে, “বুবাই” অর্থাৎ কাউন্সিলর মৃন্ময় দাসের নির্দেশেই এই আগুন লাগানো হয়েছে। গুরুতর জখম অবস্থায় রনজিৎকে আরজিকরে ভর্তি করা হলে, সেখানেও কাউন্সিলর হুমকি দেন ও টাকা দিয়ে মামলা তুলতে বলেন বলে অভিযোগ। এমনকি, হাসপাতালের নির্দেশে সম্পূর্ণ সুস্থ না করেই রনজিৎকে ছাড়িয়ে দেওয়া হয়েছে বলেও দাবি আবেদনকারীর।

আরও পড়ুন: কলকাতায় জাঁকিয়ে ঠান্ডা কবে?কাঁপছে পশ্চিমের জেলাগুলি

রাজ্যের আইনজীবী আদালতে জানান, অভিযোগ পাওয়ার পরই এফআইআর হয়েছে, তিন অভিযুক্তই গ্রেফতার এবং স্কুটি সিজ করা হয়েছে। কাউন্সিলরকে জিজ্ঞাসাবাদ করা হলেও তিনি অভিযোগ অস্বীকার করেছেন। কাউন্সিলরের পক্ষের দাবি, এটি রাজনৈতিক প্রতিহিংসার ফল।

কলকাতা হাইকোর্টের বিচারপতি শুভ্রা ঘোষ মামলার কেসডাইরি তলব করেছেন এবং ভিকটিম পরিবারকে অবিলম্বে পুলিশি সুরক্ষা দেওয়ার নির্দেশ দিয়েছেন। ক্ষতিগ্রস্তের জবানবন্দি ম্যাজিস্ট্রেটের কাছে রেকর্ড করারও নির্দেশ। মামলার পরবর্তী শুনানি ২৮ নভেম্বর ধার্য হয়েছে।